Ettepanek: NÕUKOGU MÄÄRUS kalapüügivõimaluste jaotamise kohta Euroopa Liidu ja Mauritiuse Vabariigi vahelise kalandusalase partnerluslepingu protokolli alusel /* COM/2012/0437 final - 2012/0210 (NLE) */





SELETUSKIRI 1. ETTEPANEKU TAUST Vastavalt nõukogu antud volitustele[1] pidas komisjon Euroopa Liidu nimel Mauritiuse Vabariigiga läbirääkimisi Euroopa Liidu ja Mauritiuse Vabariigi vahelise uue kalandusalase partnerluslepingu ja selle protokolli parafeerimise üle. Nende läbirääkimiste tulemusena parafeeriti 23. veebruaril 2012 uus kalandusalane partnerlusleping ja uus protokoll. Uus leping hõlmab kuueaastast ajavahemikku alates allkirjastamise kuupäevast ja pikeneb vaikimisi igaks järgnevaks kolmeaastaseks ajavahemikuks. Lepingu üldine eesmärk on tugevdada koostööd ELi ja Mauritiuse Vabariigi vahel, et luua mõlema lepinguosalise huvides partnerlusraamistik säästva kalanduspoliitika ja kalavarude vastutustundliku kasutuse väljaarendamiseks Mauritiuse kalapüügipiirkonnas. Protokoll hõlmab kolmeaastast (3) ajavahemikku. Uue protokolli kohaselt pakutakse ELi laevadele Mauritiuse vetes kalapüügivõimalusi 86-le tuunipüügilaevale (41 tuunipüügiseinerit ja 45 õngejadalaeva). Vastavalt aluslepingule tuleb määrata kindlaks kalapüügivõimaluste jagunemine liikmesriikide vahel. 2. HUVITATUD ISIKUTEGA TOIMUNUD KONSULTEERIMISE JA MÕJU HINDAMISE TULEMUSED Liikmesriikidega konsulteeriti tehnilistel kohtumistel ja nõukogu kalandusküsimuste töörühma raames. Konsultatsioonidel arutati vajadust pidada läbirääkimisi Mauritiuse Vabariigiga kalandusalase partnerluslepingu ja selle protokolli sõlmimise üle. Muu hulgas võttis komisjon aluseks välisekspertide poolt novembris 2011 lõpetatud hindamise tulemused. 3. ETTEPANEKU ÕIGUSLIK KÜLG Menetlust alustati paralleelselt menetlustega, mis hõlmasid nõukogu otsust uue kalandusalase partnerluslepingu ja selle protokolli (millega määratakse kindlaks Euroopa Liidu ja Mauritiuse Vabariigi vahelises kalandusalases partnerluslepingus sätestatud kalapüügivõimalused ja rahaline toetus) liidu nimel allkirjastamise kohta ning nõukogu otsust, parlamendi nõusolekul, kalandusalase partnerluslepingu ja selle protokolli sõlmimise kohta. 4. MÕJU EELARVELE Uues protokollis sätestatud rahaline toetus kogu programmiperioodiks on 1 980 000 eurot. See summa jaguneb järgmiselt: a) 357 500 euro suurune summa aastas, mis vastab võrdlusalusele 5 500 tonni aastas, ja b) erisumma, mille suuruseks on 302 500 eurot aastas ja mis on määratud Mauritiuse kalandus- ja merenduspoliitika toetamiseks liidu poolt. Liidu eelarvest makstav iga-aastane rahaline toetus on seega 660 000 eurot. 2012/0210 (NLE) Ettepanek: NÕUKOGU MÄÄRUS kalapüügivõimaluste jaotamise kohta Euroopa Liidu ja Mauritiuse Vabariigi vahelise kalandusalase partnerluslepingu protokolli alusel EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 3, võttes arvesse Euroopa Komisjoni ettepanekut ning arvestades järgmist: (1) Euroopa Liidu ja Mauritiuse Vabariigi vahelise kalandusalase partnerluslepingu uus protokoll parafeeriti 23. veebruaril 2012 ning selles on sätestatud liidu laevade kalapüügivõimalused Mauritiuse suveräänsete õiguste või jurisdiktsiooni all olevates vetes. (2) Nõukogu võttis […] vastu otsuse XXX/2012/EL[2] uue kalandusalase partnerluslepingu ja uue protokolli allkirjastamise kohta. (3) Protokolli kehtivusajaks tuleks määrata kindlaks kalapüügivõimaluste jaotamine liikmesriikide vahel. (4) Kui selgub, et kalandusalase partnerluslepingu alusel liidule antud kalapüügivõimalusi ei kasutata täielikult, teavitab komisjon sellest asjaomaseid liikmesriike vastavalt 29. septembri 2008. aasta määruse (EÜ) nr 1006/2008 (mis käsitleb ühenduse kalalaevadele loa andmist püügitegevuseks ühenduse vetest väljaspool ning kolmandate riikide laevade juurdepääsu ühenduse vetele)[3] artikli 10 lõikele 1. Kui liikmesriik ei vasta nõukogu määratud tähtajaks, käsitatakse seda kinnitusena, et asjaomase liikmesriigi laevad ei kasuta kõnealusel perioodil oma kalapüügivõimalusi täielikult. Kõnealune tähtaeg tuleb määrata. (5) Kuna praegu kehtiv kalandusalase partnerluslepingu protokoll kaotas kehtivuse xx. detsembril 2007, tuleks hakata käesolevat määrust kohaldama alates uue kalandusalase partnerluslepingu ja selle uue protokolli jõustumise kuupäevast, ON VASTU VÕTNUD KÄESOLEVA MÄÄRUSE: Artikkel 1 1. Euroopa Liidu ja Mauritiuse Vabariigi vahelise kalandusalase partnerluslepingu protokollis (edaspidi „protokoll”) sätestatud kalapüügivõimalused jaotatakse liikmesriikide vahel järgmiselt. a) Tuunipüügiseinerid Hispaania || 22 laeva Prantsusmaa || 16 laeva Itaalia || 2 laeva Ühendkuningriik || 1 laev Kokku || 41 laeva b) Pinnaõngejadalaevad Hispaania || 12 laeva Prantsusmaa || 29 laeva Portugal || 4 laeva Kokku || 45 laeva 2. Ilma et see piiraks kalandusalase partnerluslepingu ja protokolli sätete kohaldamist, kohaldatakse määrust (EÜ) nr 1006/2008. 3. Kui lõikes 1 osutatud liikmesriikide kalapüügilubade taotlused ei hõlma kõiki neile protokolliga sätestatud püügivõimalusi, võtab komisjon määruse (EÜ) nr 1006/2008 artikli 10 kohaselt arvesse mis tahes muu liikmesriigi püügiloataotlusi. 4. Määruse (EÜ) nr 1006/2008 artikli 10 lõikes 1 osutatud tähtajaks, mille jooksul peavad liikmesriigid kinnitama, et nad ei kasuta lepingu raames neile jaotatud kalapüügivõimalusi täielikult, kehtestatakse kümme tööpäeva arvestatuna päevast, millal komisjon teavitab liikmesriike sellest, et nende kalapüügivõimalused ei ole ammendatud. Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Seda hakatakse kohaldama alates Euroopa Liidu ja Mauritiuse Vabariigi vahelise kalandusalase partnerluslepingu uue protokolli jõustumise kuupäevast. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] Nõukogu otsus nr 15921/2011, 23.1 2012. [2] ELT L… [3] ELT L 286, 29.10.2008, lk 33.